ทางแยกมหาอำนาจ ทางเศรษฐกิจ
เมื่อต้นเดือน พ.ย.ที่ผ่านมา ตัวเลขจ้างงานนอกภาคการเกษตรของสหรัฐ อยู่ที่ 2.71 แสนตำแหน่ง
16 พ.ย. 2558

โดย...จิรวัฒน์ สุภรณ์ไพบูลย์ 
เมื่อต้นเดือน พ.ย.ที่ผ่านมา ตัวเลขจ้างงานนอกภาคการเกษตรของสหรัฐ อยู่ที่ 2.71 แสนตำแหน่ง มากกว่าที่นักวิเคราะห์คาดไว้มาก สะท้อนถึงการฟื้นตัวที่แข็งแกร่งของเศรษฐกิจสหรัฐ และปูทางสู่การขึ้นดอกเบี้ยของเฟดในเดือน ธ.ค.นี้
ขณะที่ตัวเลขเศรษฐกิจของจีนในเดือน ต.ค.ยังออกมาไม่ค่อยดีนัก เริ่มจากตัวเลข PMI (ดัชนีผู้จัดการฝ่ายจัดซื้อ) ยังต่ำกว่า 50 สะท้อนภาวะการชะลอตัวของคำสั่งซื้อ ล่าสุดอัตราเงินเฟ้อเพิ่มขึ้นเพียง 1.3% (น้อยกว่าคาดที่ 1.5%) ทำให้ทั่วโลกกลับมามองจีนอย่างไม่กะพริบตาอีกครั้ง ว่าจะเป็นชนวนก่อให้เกิดวิกฤตเศรษฐกิจอีกครั้งหรือไม่
ด้วยสถานการณ์ที่พญาอินทรีมีทีท่าว่าจะกลับมาบินโฉบเฉี่ยวได้อีกครั้ง ต่างจากพญามังกรที่ยังคงพยายามหาทางร่อนลงให้เจ็บตัวน้อยที่สุด จึงไม่มีใครสามารถคาดเดาได้อย่างถูกต้องว่าเศรษฐกิจของโลกใบนี้กำลังจะเดินไปในทิศทางไหน การลงทุนก็เช่นกัน ไม่มีใครจะสามารถฟันธงได้ 100% ว่าตลาดหุ้นจะยังคงร้อนแรงไปได้อีกนานเท่าไร ทำให้การลงทุนกระจายความเสี่ยงแบบดั้งเดิมเผชิญความท้าทายครั้งสำคัญ เนื่องจากภาพระยะยาวของทิศทางเศรษฐกิจกำลังขาดความชัดเจน
บนทางแยกทางเศรษฐกิจที่ยังไม่รู้ว่าจะหันซ้ายหรือขวา การจัดสรรการลงทุนแบบคำนึงถึงความเสี่ยง (Risk-Based Asset Allocation) น่าจะสามารถตอบโจทย์การลงทุนได้ดีกว่า โดยการลงทุนลักษณะดังกล่าวได้พิสูจน์ให้เห็นว่าสามารถฝ่าฟันความผันผวนในช่วงวิกฤตเศรษฐกิจ และสภาวการณ์ที่ผันผวนที่ผ่านมาหลายครั้ง โดยจำกัดความเสียหายของพอร์ตการลงทุนไว้ต่ำกว่า 10% (หรือ 5% ในบางกรณี) และสร้างผลตอบแทนเฉลี่ยได้สูงกว่าการจัดพอร์ตแบบกระจายเงินลงทุน การลงทุนแบบ Risk Based นี้เป็นที่นิยมอย่างมากในกลุ่มกองทุนบำนาญในยุโรปที่ต้องการผลตอบแทนที่สม่ำเสมอภายใต้ความเสี่ยงที่จำกัด เพื่อให้มั่นใจได้ว่าจะสามารถจ่ายเงินบำนาญให้กับสมาชิกกองทุนได้อย่างต่อเนื่อง
การลงทุนลักษณะดังกล่าวกำลังจะเริ่มเปิดให้นักลงทุนชาวไทยสามารถเข้าถึงได้ในรูปแบบของกองทุนรวมที่จะช่วยลดความเสี่ยงของพอร์ตการลงทุนระยะยาวได้อย่างมีประสิทธิภาพ